Document ID: 31993R2377

ΚΑΝΟΝΙΣΜΟΣ (ΕΟΚ) αριθ. 2377/93 ΤΗΣ ΕΠΙΤΡΟΠΗΣ της 27ης Αυγούστου 1993 περί τροποποιήσεως του κανονισμού (ΕΟΚ) αριθ. 1235/93 της Επιτροπής σχετικά με την προμήθεια στο λαό της Αλβανίας, βοείου κρέατος της παρέμβασης σχετικά με τον κανονισμό (ΕΟΚ) αριθ. 3106/92 της Επιτροπής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3106/92 του Συμβουλίου της 26ης Οκτωβρίου 1992 σχετικά με ενέργεια που αφορά την προμήθεια γεωργικών προϊόντων που προορίζονται για το λαό της Αλβανίας (1), και ιδίως το άρθρο 5,
Εκτιμώντας:
ότι ο κανονισμός (ΕΟΚ) αριθ. 309/93 της Επιτροπής (2) προβλέπει τις γενικές λεπτομέρειες εφαρμογής του κανονισμού (ΕΟΚ) αριθ. 3106/92-
ότι ο κανονισμός (ΕΟΚ) αριθ. 1235/93 της Επιτροπής (3) καθορίζει τις ειδικές λεπτομέρειες για την προμήθεια βοείου κρέατος της παρέμβασης-
ότι οι αλβανικές αρχές αντιμετωπίζουν δυσκολίες αποθεματοποίησης και, κατά συνέπεια, ζητούν τη σταδιακή παράδοση των απομεινάντων ποσοτήτων-
ότι, λαμβανομένων υπόψη των δημοσιονομικών μέσων και των συμπληρωματικών υποχρεώσεων που ζητούνται από τον υπερθεματιστή, πρέπει να προβλεφθούν άλλοι όροι για την πληρωμή και για την αποδέσμευση των εγγυήσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1235/93 τροποποιείται ως εξής:
1. Στο άρθρο 2 η ημερομηνία "31 Αυγούστου 19693", αντικαθίσταται από την ημερομηνία "10 Οκτωβρίου 1993."
2. Παρεμβάλλεται το ακόλουθο άρθρο 3α:
"Άρθρο 3α
Κατά παρέκκλιση από το άρθρο 11 παράγραφοι 1 και 2 του κανονισμού (ΕΟΚ) αριθ. 309/93 ο οργανισμός παρέμβασης καταβάλλει στον υπερθεματιστή, κατά την ημερομηνία της ολικής αναλήψεως κάθε παρτίδας, το ποσό που ισοδυναμεί στις δαπάνες προμήθειας για τις εν λόγω ποσότητες, κατόπιν παροχής της αποδείξεως σχετικά με τη σύσταση εγγυήσεως πληρωμής προς όφελος του οργανισμού παρέμβασης, ποσού που ισούται με το ποσό της πληρωμής που πρέπει να εισπραχθεί.
Η εγγύηση πληρωμής αποδεσμεύεται για τις ποσότητες για τις οποίες τα έγγραφα που προβλέπονται στο άρθρο 11 παράγραφος 1 του κανονισμού (ΕΟΚ) αριθ. 309/93 υποβάλλονται στον οργανισμό παρέμβασης."
3. Παρεμβάλλεται το ακόλουθο άρθρο 3β:
"Άρθρο 3β
Κατά παρέκκλιση από το άρθρο 13 παράγραφος 3 του κανονισμού (ΕΟΚ) αριθ. 309/93 η εγγύηση προμήθειας αποδεσμεύεται εφόσον ο υπερθεματιστής παρέχει την απόδειξη, για κάθε παρτίδα, ότι έχει τηρήσει τις υποχρεώσεις του."
4. Το παράρτημα Ι αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Αυγούστου 1993.

Labels: 3
18
17
5